BEGRUNDELSE

1. BAGGRUNDEN FOR FORSLAGET

Begrundelse og formål

I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem[1] (i det følgende benævnt "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle afgiftsopkrævningen eller for at forhindre visse former for momsunddragelse eller momsundgåelse.

Ved brev registreret i Kommissionens Generalsekretariat den 12. april 2012 anmodede Polen om tilladelse til fortsat at kunne afgiftsfritage afgiftspligtige personer med en årsomsætning, der højst er lig med modværdien i national valuta af 30 000 EUR beregnet på grundlag af kursen på dagen for landets tiltrædelse. I overensstemmelse med momsdirektivets artikel 395, stk. 2, underrettede Kommissionen ved brev af 17. og 18. juli 2012 de øvrige medlemsstater om Polens anmodning. Ved brev af 19. juli 2012 meddelte Kommissionen Polen, at den rådede over alle nødvendige oplysninger til at kunne vurdere anmodningen.

Generel baggrund

Det følger af afsnit XII, kapitel 1, i momsdirektivet, at medlemsstaterne har mulighed for at anvende særordninger for små virksomheder, herunder mulighed for at indrømme afgiftsfritagelse til afgiftspligtige personer med en årsomsætning under et vist beløb. Afgiftsfritagelsen indebærer, at en afgiftspligtig person ikke skal opkræve moms på leveringer og følgelig heller ikke kan fradrage indgående moms.

I henhold til momsdirektivets artikel 287, nr. 14), kan Polen indrømme afgiftsfritagelse til afgiftspligtige personer med en årsomsætning, der højst er lig med modværdien i national valuta af 10 000 EUR beregnet på grundlag af kursen på dagen for landets tiltrædelse.

I 2009 anmodede Polen om en fravigelse for at kunne forenkle momsforpligtelser for små virksomheder og for at gøre momsopkrævningen lettere for den nationale skatteadministration. Ved Rådets beslutning 2009/790/EF af 20. oktober 2009[2] gav Rådet Polen tilladelse til at indrømme momsfritagelse til afgiftspligtige personer med en årsomsætning, der højst er lig med modværdien i national valuta af 30 000 EUR indtil den 31. december 2012. Denne foranstaltning er frivillig for afgiftspligtige personer.

Polen har nu anmodet om en forlængelse af denne foranstaltning.

Kommissionen har i sit forslag af 29. oktober 2004 til et direktiv om forenkling af de momsmæssige forpligtelser (KOM(2004) 728 endelig) indført bestemmelser, der giver medlemsstaterne tilladelse til at indrømme afgiftsfritagelse til afgiftspligtige personer, hvis årsomsætning ikke overstiger 100 000 EUR, og mulighed for en årlig regulering af dette beløb. Rådet er imidlertid endnu ikke nået til enighed om dette forslag.

Ud fra de oplysninger, som Polen har fremsendt, fremgår det, at næsten 70 000 afgiftspligtige personer er omfattet af momsfritagelsen som følge af anvendelsen af foranstaltningen, og det har ført til en anslået reduktion af statens momsindtægter på ca. 0,14 %. Det foreslås derfor, at fravigelsen forlænges for endnu en periode indtil den 31. december 2015 eller indtil datoen for ikrafttrædelsen af et direktiv om de tærskler for årlig omsætning, under hvilke afgiftspligtige personer kan fritages for moms, alt efter hvilken dato der ligger først.

Gældende bestemmelser på det område, forslaget vedrører

I 2004 foreslog Kommissionen at hæve tærsklen for den årlige omsætning, under hvilken medlemsstaterne kan indrømme afgiftspligtige personer momsfritagelse, til 100 000 EUR (KOM(2004) 728 endelig).

Overensstemmelse med EU's andre politikker og mål

Ikke relevant.

2. RESULTATER AF KONSEKVENSANALYSER OG HØRINGER AF INTERESSEREDE PARTER

Høring af interesserede parter

Ikke relevant.

Ekspertbistand

Der har ikke været behov for ekstern ekspertbistand.

Konsekvensanalyse

Formålet med forslaget til Rådets afgørelse er at videreføre en forenklingsforanstaltning, som fjerner mange af momsforpligtelserne for virksomheder med en årsomsætning, der højst er lig med modværdien i national valuta af 30 000 EUR, og det har derfor en potentiel positiv virkning.

Da undtagelsen har begrænset rækkevidde og varighed, vil følgerne under alle omstændigheder være begrænsede.

3. FORSLAGETS JURIDISKE INDHOLD

Resumé af forslaget

Tilladelse til Polen til fortsat at kunne anvende en foranstaltning, der fraviger momsdirektivet, hvad angår en forenklingsforanstaltning for virksomheder med en årsomsætning, der højst er lig med modværdien i national valuta af 30 000 EUR beregnet på grundlag af kursen på dagen for landets tiltrædelse.

Retsgrundlag

Momsdirektivets artikel 395.

Nærhedsprincippet

Forslaget hører under Den Europæiske Unions enekompetence. Nærhedsprincippet finder derfor ikke anvendelse.

Proportionalitetsprincippet

Forslaget er i overensstemmelse med proportionalitetsprincippet af følgende årsager.

Afgørelsen vedrører en tilladelse, der indrømmes en medlemsstat på dennes egen anmodning, og udgør ikke en forpligtelse.

I betragtning af fravigelsens meget begrænsede anvendelsesområde står den særlige foranstaltning i rimeligt forhold til det tilstræbte mål.

Reguleringsmiddel/reguleringsform

Foreslået reguleringsmiddel: rådsafgørelse.

Ifølge artikel 395 i momsdirektivet er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. Endvidere er en rådsafgørelse det mest egnede reguleringsmiddel, da den kan rettes til individuelle medlemsstater.

4. VIRKNINGER FOR BUDGETTET

Forslaget har ingen konsekvenser for EU-budgettet.

5. FAKULTATIVE ELEMENTER

Fornyet gennemgang/revision/udløbsklausul

Forslaget indeholder en tidsbegrænsningsklausul.

2012/0272 (NLE)

Forslag til

RÅDETS AFGØRELSE

om ændring af beslutning 2009/790/EF om bemyndigelse af Polen til at forlænge anvendelsen af en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 291, stk. 2,

under henvisning til Rådets direktiv 2006/112/EF af 28. november 2006 om det fælles merværdiafgiftssystem[3], særlig artikel 395, stk. 1,

under henvisning til forslag fra Europa-Kommissionen, og

ud fra følgende betragtninger:

(1) Ved brev registreret i Kommissionen den 12. april 2012 anmodede Polen om tilladelse til at indføre en foranstaltning, der fraviger artikel 285 i direktiv 2006/112/EF, for fortsat at kunne indrømme momsfritagelse for afgiftspligtige personer, hvis årsomsætning højst er lig med modværdien i national valuta af 30 000 EUR beregnet på grundlag af kursen på dagen for tiltrædelsen. Ved hjælp af denne foranstaltning vil disse afgiftspligtige personer fortsat kunne være fritaget for nogle eller alle de forpligtelser, der vedrører moms, som omhandlet i afsnit XI, kapitel 2-6, i direktiv 2006/112/EF.

(2) Kommissionen underrettede ved brev af 17. og 18. juli 2012 de øvrige medlemsstater om Polens anmodning. Ved brev af 19. juli 2012 meddelte Kommissionen Polen, at den rådede over alle nødvendige oplysninger for at kunne vurdere anmodningen.

(3) I henhold til artikel 287, nr. 14), i direktiv 2006/112/EF kan Polen indrømme momsfritagelse til afgiftspligtige personer med en årsomsætning, der højst er lig med modværdien i national valuta af 10 000 EUR beregnet på grundlag af kursen på dagen for landets tiltrædelse.

(4) Ved Rådets beslutning 2009/790/EF af 20. oktober 2009 om bemyndigelse af Republikken Polen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem[4], fik Polen tilladelse til indtil den 31. december 2012 og som en fravigelsesforanstaltning at momsfritage afgiftspligtige personer, hvis årsomsætning højst er lig med modværdien i national valuta af 30 000 EUR beregnet på grundlag af kursen på dagen for landets tiltrædelse. Eftersom denne højere tærskel har medført en begrænsning af momsforpligtelserne for de mindste virksomheder, mens disse stadig kan vælge den almindelige momsordning i henhold til artikel 290 i direktiv 2006/112/EF, bør Polen have tilladelse til at anvende foranstaltningen i endnu en begrænset periode.

(5) Kommissionen har i sit forslag af 29. oktober 2004 til Rådets direktiv om ændring af direktiv 77/388/EØF med henblik på at forenkle de momsmæssige forpligtelser[5] indført bestemmelser, der giver medlemsstaterne tilladelse til at fastsætte det loft over årsomsætningen, under hvilken momsfritagelsen kan gælde, til 100 000 EUR eller modværdien heraf i national valuta, og mulighed for en årlig regulering. Den af Polen forelagte anmodning om en forlængelse er forenelig med dette forslag.

(6) Ifølge de oplysninger, som Polen har fremsendt, har foranstaltningen ført til en anslået reduktion af budgetindtægterne fra moms på ca. 0,14 %.

(7) Fravigelsen har ingen negative indvirkninger på Unionens egne indtægter hidrørende fra moms.

(8) Beslutning 2009/790/EF bør derfor ændres i overensstemmelse hermed —

VEDTAGET DENNE AFGØRELSE:

Artikel 1

I artikel 2 i beslutning 2009/790/EF ændres "den 31. december 2012" til "den 31. december 2015".

Artikel 2

Denne afgørelse er rettet til Republikken Polen.

Udfærdiget i Bruxelles, den .

På Rådets vegne

Formand

[1] EUT L 347 af 11.12.2006, s. 1.

[2] EUT L 283 af 30.10.2009, s. 53.

[3] EUT L 347 af 11.12.2006, s. 1.

[4] EUT L 283 af 30.10.2009, s. 53.

[5] KOM(2004) 728 endelig.